Belangrike Saak Vir Privaat Godsdienstige Skole Gaan Hof Toe - Joy! Digital
Belangrike Saak Vir Privaat Godsdienstige Skole Gaan Hof Toe
Op Woensdag, 19 Januarie sal die Johannesburgse hooggeregshof (wat as 'n gelykheidshof sit) die saak tussen Mthembu en Mthembu v Christian Life Private School & Others aanhoor.
Hierdie saak sal besluit of privaat godsdienstige skole van leerders en hul ouers kan vereis om hul ooreenkoms gestand te doen en gehoor te gaan aan, en te hou by die skool se godsdiensbeleid en -reëls.
Sou die Hof "nee" besluit, sal die saak groot gevolge vir die outonomie van alle privaat godsdienstige skole inhou (hetsy Christene, Joodse, Moslems, ens.) en hulle reg om toelating en verwante beleide spesifiek tot hul geloof, oortuigings en etos daar te stel.
Die saak het betrekking op 'n privaat Christelike skool wat geweier het om 'n Zoeloe-leerder toe te laat om die skool by te woon terwyl hy 'n tradisionele seremoniële bokvel-armband, 'n isiphandla, dra. Hierdie armband herdenk 'n seremonie wat 'n jeugdige aan sy/haar voorvaders verbind en dit word tradisioneel gedra totdat dit breek.
Die skool voer aan dat omdat die dra van 'n isiphandla 'n godsdienspraktyk en deel van die tradisionele Afrika-geloof is, dit in stryd met die skool se Bybelse etos en oortuigings is. Die skool het die leerder tydelik huis toe gestuur met leermateriaal sodat hy kan voortgaan met sy studies totdat die armband natuurlik afgeval het – soos vereis deur Zoeloe-gebruik/oortuiging.
Die leerder se ouers het toe 'n saak teen die skool aanhangig gemaak en beweer dat die skool onregverdig teen hulle seun gediskrimineer het op grond van kultuur. Hulle vra die skool om R300 000 skadevergoeding te betaal. Freedom of Religion South Africa (FOR SA) is 'n amicus curiae (vriend van die hof) in die saak.
"Hoewel die dra van 'n isiphandla beslis in openbare skole toegelaat sal word, is privaat godsdienstige skole baie anders omdat hulle spesifiek gestig is om onderwys te verskaf binne die konteks van 'n sekere godsdiensoortuigings, -praktyke en -etos. Ouers, leerders en personeel sluit juis om hierdie rede by hierdie skole aan," verduidelik FOR SA se uitvoerende direkteur, Michael Swain. "Sou die hof teen die skool besluit, sal dit 'n gevaarlike presedent skep vir alle privaat godsdienstige skole in die land, wat dan gedwing kan word om teen hul geloofsoortuigings op te tree. Dit sal die rede vir hierdie skole se bestaan ​​heeltemal ondermyn en druis direk in teen die grondwetlike reg om privaat godsdienstige skole te stig en te bedryf, volgens (artikel 29(3)) gelees saam met artikels 15, 16 en 31 van die Grondwet."